Fantorangen

**Fantorangen** (inntil 2008: **Orangufanten**) er en TV-figur kjent fra NRK. 

Figuren dukket første gang opp i 2002 i en vignett til NRK barne-TV, sammen med Kuraffen og Elgøyen, og ble i 2007 redesignet av Stig Saxegaard og omskapt til en dukke som har vært en del av en rekke ulike barne-tv-sendinger. Som en følge av suksessen er det blitt laget både musikkvideoer, bøker og lisensprodukter med Fantorangen, og den har opptrådt på ulike festivaler og andre kulturelle tilstelninger.

Dukken har blitt ført av Berit Nermoen fra 2007, Miriam Jacobsen fra 2015 og Inger Gundersen fra 2018.

## Historie
Fantorangen ble opprinnelig kalt* Orangufanten* og var en blanding av en orangutang og en elefant. Hen var tidligere kalt Snabelapen. Opprinnelig i de første sendingene av Fantorangen har hen sagt at faren var en elefant og moren var en orangutang men senere har Fantorangen sagt at faren var en orangutang. Orangufanten ble skapt i perioden 2001 til 2002 av Endre Skandfer ved Qvisten Animation som en av karakterene til en vignett til NRK barne-TV med premiere i 2002.

Senere ble figuren redesignet og omdøpt til Fantorangen i anledning lansering av TV-kanalen NRK Super. Fantorangen ble gitt sin nåværende form i 2007 av Stig Saxegaard ved Qvisten Animasjon i forbindelse med et nytt sett med animerte vignetter. 7 vignetter til sammen lagde de og noen få bumpere.

Dukkeversjonen ble i 2007 utviklet av NRKs systue med hjelp av billedkunstner Tiina Suhonen, basert på designet fra vignetten.

Den 1. desember 2007 debuterte Fantorangen med sitt eget program for barn mellom to og fire år i forbindelse med lanseringen av den nye kanalen NRK Super. Programmet gikk syv dager i uken, varte 30 minutter og Fantorangen hadde typisk to til tre innslag på til sammen rundt tre minutter mellom innkjøpte serier.

Etterhvert ble Fantorangen også trukket inn som programvert i ordinære Barne-TV-sendinger i helgene, og på hverdagene sommerstid. I januar 2010 fikk den i tillegg til morgensendingene også sitt eget program hver dag siste halvtimen før Barne-TV. Avgjørelsen var omdiskutert siden programmet da skjøv *[[Drømmehagen]]* ut av sendeskjema; *Drømmehagen* var et populært program for de aller minste barna. Det viste seg imidlertid at seertallene på kort tid ble doblet.

I juni 2015 lanserte NRK Super nye episoder av *Fantorangen*. Da var de tidligere episodene sendt i reprise i to år, og redaksjonen ønsket nye. Dukken ble da laget helt ny, slik at den skulle være enklere å styre. Miriam Jacobsen tok over som dukkespiller, og mange andre sentrale roller i Fantorangen-redaksjonen var byttet ut. Dessuten var Fantorangen nå tatt ut av et virtuelt studio og plassert på «rommet» til Fantorangen.

I 2018 fikk Fantorangen er ny revitalisering gjennom Inger Gundersen som ny dukkespiller. Samme år ble Sondre Lerche hentet inn for å skrive fem nye låter til figuren. I 2020 fikk serien en omfattende satsning gjennom barne-dramaserien *Fantorangens verden*, der Fantorangen bor sammen med sine venner Pivi og Fantus, og støter på små og store utfordringer. *Fantorangens verden* vant Gullruten 2023 i klassen beste rekvisitt ved  og . Den har også vært nominert til Gullruten 2021 i klassen beste grafiske design ved . I 2023 ble albumet *Fantorangens verden* utgitt, et album som ble nominert til Spellemannprisen 2023 i klassen barnemusikk.

I James Bond-filmen *[[No Time to Die]]* fra 2021 ser Mathilde på Fantorangen på TV mens James Bond lager frokost til henne.

I TV-programmet *[[Maskorama (sesong 3)|Maskorama]]* kom Fantorangen på 7. plass. Den var utkledd som «Snøroboten». Inger Gundersen var stemmen og dukkeføreren av Fantorangen under sangkonkurransen. Kun 2 av over  mennesker i VGs gjettekonkurranse gjettet at det var Fantorangen inni kostymet. Det er ikke kjent hvor mange som gjettet riktig i det offisielle spillet hos NRK.

### Karakterutvikling
Opprinnelig skilte Fantorangen seg fra de fleste andre barneteaterfigurer med sin litt rampete og underfundige stil. Dette ble ytterligere fremhevet da den kom til Barne-TV, hvor målgruppen var litt eldre barn (3-8 år). Men da Fantorangen fikk sitt eget program for de aller minste i Barne-TV, ble den gitt en snillere og mer ufarlig fremtoning. Den nye stilen skulle være mer pedagogisk.

## Univers
I starten bodde Fantorangen i en ubåt i havet. Den fortalte gjerne historier om sitt opphav i jungelen, og om opplevelser med venner i sjøen. På denne tiden ble favorittmaten introdusert, noe den kalte for *sjøbanan*.

I Barne-TV var Fantorangen ute av ubåten, og ble med programlederne i deres miljø både i studio og utendørs. Det hendte også at den i sitt eget program var på ekspedisjoner til både butikken, brannstasjonen og dyrehagen.

Det store skiftet som kom med det nye programmet i 2010 førte også til markant endrede omgivelser. Borte var ubåten, og isteden var det en slags karibisk pirat-atmosfære med jungel og sjørøverskute. Dette fikk imidlertid begrenset varighet, og ble i 2011 erstattet av en enklere scenografi basert på et rede som Fantorangen bor i.

### Bifigurer
 
#### Eddi
Eddi er Fantorangens lille bamse som hverken snakker eller beveger seg. Den tillegges ord og handlinger av Fantorangen, som også liker å skylde på Eddi når noe er galt. Eddi har to fettere som heter Beddi og Feddi, og det hender at de besøker Fantorangen alle tre.

Da Fantorangen bodde i undervannsbåten, hendte det at den snakket om Haifinn, som var et litt skummelt bekjentskap. Etter miljøskiftet til jungelen og sjørøverskipet ble denne rollen overtatt av Kaptein Enøye, som blant annet kidnappet Eddi, så Fantorangen måtte redde ham.

#### Pivi
Pivi, halvt yeti og halvt kivi, bestevenn og bor sammen med Fantorangen.

Stemmeskuespilleren bak denne figuren er Haakon Strøm.

#### Tante Liss
Tante Liss er Pivis tante. Hun er veldig streng og liker bare når det er ryddig.

Stemmeskuespilleren bak denne figuren er Ingunn Thon.

#### Fantus
Fantus, Fantorangens yngre søsken, dukker for første gang opp i programmet *Minibarna* i 2019. I 2021 tilgjengeliggjorde NRK første episode av *Fantorangens Verden*, der Fantorangen og Pivi finner et stort egg utenfor døren sin; egget klekkes og viser seg å inneholde Fantus. Fantus er en mindre versjon av Fantorangen, men er lilla. Fantus går alltid rundt i bleie. Ingen vet hvem fantus sine ekte foreldre er, men man kan da finne ut at det er flere orangufanter i skogen.

Fantus har egne TV-programmer myntet på yngre barn enn Fantorangen, som *Fantus og maskinene* og *Fantus og dyra*, samt egne bøker også myntet på et yngre publikum.

Stemmeskuespilleren bak denne figuren er Liv Gulbrandsen.

#### Kuraffen
Kuraffen er et fantasidyr som er blanding mellom ku og sjiraff og ble utviklet av Qvisten Animation. Kuraffen, Orangufanten og Elgøyen sine navn ble oppfunnet av Endre Skandfer.  Kuraffen figurerer sammen med Fantorangen i Barne-TV-vignetten. Han er også kjent fra sin egen tv-serie *[[Kuraffens TV-show]]*, Barne-TV og *Barnas Supersommer*.

Kuraffen har også sin egen bok – *Kuraffens Tellebok* – hvor Kuraffen, Orangufanten (Fantorangen) og Elgøyen måtte hjelpe en bortkommen stjerne å finne veien hjem. Kuraffen og vennene reiser opp til verdensrommet og teller til ti.

Stemmeskuespilleren bak denne figuren er Mads Buer i 2008 var det Cathrin Gram som var stemmeskuespiller.

#### Elgøyen
Elgøyen er en blanding av elg og papegøye, og ble utviklet av Qvisten Animation. Figuren forsvant etter lanseringen av NRK Super.

I boken *Kuraffens tellebok* hvor Kuraffen er hovedkarakteren, er Orangufanten (Fantorangen) og Elgøyen også med. De skulle hjelpe en bortkommen stjerne å finne veien hjem.

## Utenfor TV
Fantorangens popularitet manifesterte seg tidlig i gjentatte medieomtaler, internett-baserte tilhengergrupper, og ønske om live-opptredener i ulike sammenhenger. Fantorangen har opptrådt på Reverock, bokfest i operaen, og ved flere andre tilstelninger i forskjellige byer på østlandet. Det er også blitt skapt mange lisensprodukter med Fantorangen, deriblant kosedyr, klær, sengetøy, ryggsekk, solbriller og puslespill.

### Diskografi
Fantorangen har spilt inn en rekke sanger, hvorav noen i form av musikkvideoer som er blitt sendt på NRK:
* «Godterisangen» (2008, komponist/tekstforfatter Bjørnar Løberg)
* «Nå er det sommer» (2009, komponist/tekstforfatter Bjørnar Løberg)
* «Pussesang» (2009, komponist/tekstforfatter Bjørnar Løberg)
* «Superjulesang» (2009, komponist/tekstforfatter Berit Nermoen og andre kjente fra NRK Super)
* «Snibel Snabel» (2010, komponist John Vinge, tekstforfatter Berit Nermoen)
* «Sovesang» (2010, komponist John Vinge, tekstforfatter Berit Nermoen)
* «Ikke redd» (2010, komponist/tekstforfatter Berit Nermoen)
* «Vil du være vennen min» (2010, komponist John Vinge, tekstforfatter Berit Nermoen)
* «Er det morgen nå?» (2018, komponist/tekstforfatter Sondre Lerche)
* «Opp på tå» (2018, komponist/tekstforfatter Sondre Lerche)
* «Jeg er et rasende vesen» (2018, komponist/tekstforfatter Sondre Lerche)
* «Vi roper det vi ser» (2018, komponist/tekstforfatter Sondre Lerche)
* «Pang! Push poof pow pow ka-bang!» (2018, komponist/tekstforfatter Sondre Lerche)

### Bibliografi
Det har blitt utgitt en rekke barnebøker med Fantorangen som hovedfigur:

* 2008: *Du er snabelgod, Fantorangen!*, forfatter Berit Nermoen, illustratør Ksenia Movafagh
* 2008: *Du må ikke gråte, Fantorangen!*, forfatter Berit Nermoen, illustratør Ksenia Movafagh
* 2008: *Du må rydde, Fantorangen!*, forfatter Hilde Matre Larsen, illustratør Ksenia Movafagh
* 2008: *Fantorangens myldrebok*, skapt av Qvisten Animation
** 2010: *Alle elsker Fantorangen*, samleutgave bestående av de tre første bøkene
* 2012: *Fantorangen leker med ball*, forfatter Ingrid Marie Hafstad, illustratør Thomas Eklo Skaara
* 2012: *Fantorangen får nye venner*, forfatter Ingrid Marie Hafstad, illustratør Thomas Eklo Skaara
* 2017: *Fantorangen går på do*, forfatter Ulrik Eriksen, illustratør José Maria Cardona
* 2020: *Fantorangen bader*, forfatter Lars Mæhle, illustratør Paulina Mingiacchi
* 2021: *Fantorangen feirer jul*, illustratør Paulina Mingiacchi
* 2021: *Fantorangen feirer bursdag*, forfatter Lars Mæhle, illustratør Paulina Mingiacchi
* 2021: *Fantorangen går på ski*, forfatter Lars Mæhle, illustratør Paulina Mingiacchi

### Hørespill
NRK har  produsert tre serier hørespill med Fantorangen: *Fantorangens lydmysterier* (2022); *Fantorangens vitseshow* (2023); og *Fantorangenfortellinger* (2023), med Jonas Strand Gravli som fortellerstemme.

### Teater
I 2024 kom teaterforestillingen *Fantorangen på teater*, basert på TV-serien. Stykket ble til som et samarbeidsprosjekt mellom Oslo Nye Teater, Riksteateret og NRK; det er skrevet av Marianne Sævig og ble regissert av Bård Bjørknes.

Urpremieren fant sted på Trikkestallen i Oslo 21. februar 2024.

### Media
Fantorangen ble omtalt på baksiden av *Aftenposten*s aftenutgave en rekke ganger i 2008 og 2009, og en helside i *Dagbladet* ble dedikert til Fantorangen 15. april 2009. Fantorangen har også figurert i lokalaviser, ofte knyttet til ulike arrangementer der den har deltatt. I forbindelse med at Fantorangen skjøv ut *Drømmehagen* for de minste barna ble det opprettet grupper på blant annet Facebook, både for og mot Fantorangen.

## Referanser


## Eksterne lenker
* NRK Super
* «Vil du være vennen min» (YouTube)